Regionsudvalgets Resolution om "Reformen af strukturfondene og Samhørighedsfonden i relation til den politiske debat om forslagene i Agenda 2000"

(1999/C 198/01)

REGIONSUDVALGET har -

under henvisning til præsidiets beslutning af 18. november 1998 om at udarbejde en resolution om strukturfondene og henvise det forberedende arbejde til Underudvalg 1,

under henvisning til Underudvalg 1's forslag til Regionsudvalgets resolution, som blev vedtaget den 3. februar 1999 (CdR 1/99 rev. 1, ordfører: Eduardo Zaplana),

og ud fra følgende betragtninger:

Regionsudvalget vedtog på sin plenarforsamling i september 1998 en udtalelse om "Kommissionens forslag til Rådets forordning (EF) om generelle bestemmelser om strukturfondene" (CdR 167/98 fin)(1); på plenarforsamlingen i november 1998 vedtoges udtalelser om "Kommissionens forslag til Rådets forordning (EF) om ændring af forordning (EF) nr. 1164/94 om oprettelse af Samhørighedsfonden" (CdR 235/98 fin)(2), "Kommissionens forslag til Rådets forordning (EF) om Den Europæiske Fond for Regionaludvikling" (CdR 240/98 fin)(3), "Kommissionens forslag til Rådets forordning (EF) om Den Europæiske Socialfond" (CdR 155/98 fin)(4) og "Kommissionens forslag til Rådets forordning (EF) om oprettelse af et strukturpolitisk førtiltrædelsesinstrument (ISPA)" (CdR 241/98 fin)(5); på plenarforsamlingen i januar 1999 vedtoges udtalelser om "Kommissionens forslag til Rådets forordning (EF) om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)" (CdR 308/98 fin)(6) og "Kommissionens forslag til Rådets forordning (EF) om strukturforanstaltninger inden for fiskeri" (CdR 309/98 fin)(7);

Regionsudvalget understregede i sin udtalelse om de generelle bestemmelser om strukturfondene (pkt. 1.1), at Kommissionens forslag til forordning er en del af den samlede lovgivningspakke, der lægges op til i Agenda 2000, og at der er nær sammenhæng mellem de forskellige elementer i Agenda 2000, lovgivningsforslagene og de politiske beslutninger, der skal træffes.

Regionsudvalget understregede tillige (i ovennævnte udtalelse, pkt. 1.2 og 1.3), at reformen af strukturpolitikken spiller en hovedrolle i beslutningerne om Agenda 2000, eftersom det er tvingende nødvendigt at mindske de regionale forskelle for at sikre en afbalanceret økonomisk og social udvikling i EU - et af Unionens grundlæggende mål, der skal nås gennem anvendelse af solidaritetsprincippet;

den debat, der blev indledt på Det Europæiske Råds møde i Wien i december 1998 i forbindelse med forslagene i Agenda 2000, kræver en udtalelse fra Regionsudvalget om dette emne -

på den 28. plenarforsamling den 10.-11. marts 1999 (mødet den 10. marts) vedtaget følgende resolution.

Regionsudvalget

1. erklærer sin støtte til, at man med udgangspunkt i solidaritetsprincippet fremmer afbalancerede og varige økonomiske og sociale fremskridt - en grundlæggende målsætning for Den Europæiske Union, som kun kan nås, hvis man styrker den økonomiske og sociale samhørighed, håndhæver og uddyber subsidiaritetsprincippet og udvider partnerskabsmetoden til aktørerne i den lokale økonomiske og sociale udvikling.

2. erklærer, at Europas borgere ønsker en Union, som bygger på solidarisk samvirke mellem medlemsstater, delstater og regioner og dermed sikrer en retfærdig fordeling af goderne. En effektiv strukturpolitik er det vigtigste fælles instrument til udmøntning af europæisk solidaritet, da den har til formål at formindske forskellene mellem de forskellige områders udviklingsniveauer og forbedre situationen i de mindst begunstigede områder og dermed forbedre levevilkårene for Europas borgere.

3. understreger sin støtte til konklusionerne af Det Europæiske Råds møde i Wien, ifølge hvilke der inden marts 1999 skal opnås politisk enighed om Agenda 2000-pakken, så den kan opnå endelig godkendelse inden valget til Europa-Parlamentet i juni 1999, og bemærker, at strukturfondene og Samhørighedsfonden skal forsynes med tilstrækkelige midler (som ikke må udsættes for nedskæringer) til at kunne opfylde målsætningerne om økonomisk vækst og beskæftigelse, da netop investeringer er nødvendige for fremme af vækst og beskæftigelse.

4. opfordrer derfor medlemsstaternes politiske repræsentanter til i offentlige debatter om Agenda 2000 og revisionen af EU's finansieringssystem bl.a. at understrege princippet om solidaritet mellem medlemsstaterne og regionerne.

5. noterer sig Kommissionens forslag om videreførelse af samhørighedsfondsstøtten og finder, at Samhørighedsfonden også fremover kan gøre nytte ved at medvirke til at afhjælpe de infrastrukturmæssige mangler i modtagerlandene.

6. påpeger, at man i den europæiske politiske debat nu, hvor den fælles mønt er en realitet, skal tilgodese alle Unionstraktatens øvrige mål, som sigter på at skabe et socialt Europa, fremme en afbalanceret og bæredygtig udvikling og styrke samhørigheden. I den sammenhæng må ØMU'en betragtes som et middel til at nå disse mål.

7. erklærer sig overbevist om, at de politikker, der omtales i Agenda 2000, især strukturfonds- og samhørighedspolitikken, er i fuld overensstemmelse med andre EU-politikker, f.eks. de politikker, der fremmer beskæftigelsen, konkurrenceevnen, forskning og udvikling og gennemførelsen af den fælles mønt. De har alle til formål at sikre en integreret og stærk europæisk union.

8. fremhæver behovet for at styrke partnerskabsprincippet, så især lokale og regionale myndigheder inddrages aktivt i alle faser af indsatsen under strukturfondene og landdistriktspolitikken, ikke mindst ved at fremme princippet om integrerede, flerårige regionale helhedsprogrammer, som tilrettelægges og forvaltes på regionalt niveau.

9. henstiller til medlemsstaternes repræsentanter, som deltager i det ekstraordinære topmøde i Berlin i marts 1999, at de tager hensyn til forslagene i denne resolution og i Regionsudvalgets øvrige udtalelser om Agenda 2000, da det netop på et område som struktur- og samhørighedspolitikken, der er så afgørende for regionernes fremtid, er vigtigt, at medlemsstaterne og EU-institutionerne lytter til de legitime repræsentanter for de europæiske regioners borgere.

10. betoner endelig, at Agenda 2000 skal ses som en helhed. Udvidelsen med de nye ansøgerlande er af sikkerhedspolitiske og demokratiske årsager absolut nødvendig, og den vil desuden på længere sigt bidrage positivt til den økonomiske udvikling i Europa som helhed. Regionsudvalget mener, at man i forbindelse med udvidelsen bør opretholde en aktiv strukturpolitik i de nuværende medlemsstater og samtidig garantere ressourcer til de kommende medlemsstater.

Bruxelles, den 10. marts 1999.

Manfred DAMMEYER

Formand for

Regionsudvalget

(1) EFT C 373 af 2.12.1998, s. 1.

(2) EFT C 51 af 22.2.1999, s. 10.

(3) EFT C 51 af 22.2.1999, s. 1.

(4) EFT C 51 af 22.2.1999, s. 48.

(5) EFT C 51 af 22.2.1999, s. 7.

(6) EFT C 93 af 6.4.1999, s. 1.

(7) EFT C 93 af 6.4.1999, s. 16.